[bookmark: _Hlk225327760]Na podlagi tretjega odstavka 20.a člena Zakona o organizaciji in financiranju vzgoje in izobraževanja (Uradni list RS, št.16/07 – uradno prečiščeno besedilo, 36/08, 58/09, 64/09 – popr., 65/09 – popr., 20/11, 40/12 – ZUJF, 57/12 – ZPCP-2D, 47/15, 46/16, 49/16 – popr., 25/17 – ZVaj, 123/21, 172/21, 207/21, 105/22 – ZZNŠPP, 141/22, 158/22 – ZDoh-2AA, 71/23, 22/25 – ZZZRO-1 in 48/25) minister za izobraževanje, znanost in mladino izdaja
[bookmark: _Hlk225322834]
PRAVILNIK
O UGOTAVLJANJU IN ZAGOTAVLJANJU KAKOVOSTI S SAMOEVALVACIJO
V VZGOJI IN IZOBRAŽEVANJU

I. SPLOŠNE DOLOČBE

1. člen
(vsebina pravilnika)

[bookmark: _Hlk225327994]S tem pravilnikom se določajo postopki za ugotavljanje in zagotavljanje kakovosti s samoevalvacijo v javnih vzgojno-izobraževalnih zavodih in zasebnih vzgojno-izobraževalnih zavodih, ki izvajajo javnoveljavne programe vzgoje in izobraževanja in programe vzgoje in izobraževanja s pridobljeno javno veljavnostjo iz 9. člena Zakona o organizaciji in financiranju vzgoje in izobraževanja (Uradni list RS, št. Uradni list RS, št.16/07 – uradno prečiščeno besedilo, 36/08, 58/09, 64/09 – popr., 65/09 – popr., 20/11, 40/12 – ZUJF, 57/12 – ZPCP-2D, 47/15, 46/16, 49/16 – popr., 25/17 – ZVaj, 123/21, 172/21, 207/21, 105/22 – ZZNŠPP, 141/22, 158/22 – ZDoh-2AA, 71/23, 22/25 – ZZZRO-1 in 48/25), razen izobraževalnega programa za odrasle (v nadaljnjem besedilu: vzgojno-izobraževalni zavodi).  S tem pravilnikom se določajo tudi področja spremljanja in standardi ter kazalniki samoevalvacije, ki so kot Priloga sestavni del Pravilnika.

2. člen
(pomen v pravilniku uporabljenih izrazov)
Izrazi, uporabljeni v tem pravilniku pomenijo:
1. samoevalvacija je sistematičen in načrtovan proces, ki ga izvaja vzgojno-izobraževalni zavod z namenom opisati, analizirati, reflektirati, vrednotiti ter na podlagi ugotovitev načrtovati in izvajati ukrepe za izboljševanje kakovosti vzgojno-izobraževalnega dela; 
2. standard kakovosti je temeljni vsebinski ali procesni opis, ki opredeljuje pričakovano raven kakovosti na posameznem področju delovanja vzgojno-izobraževalnega zavoda in služi kot podlaga za vrednotenje in izboljševanje delovanja na določenem področju;
3. kazalnik kakovosti je opazna, merljiva ali opisna značilnost, s katero se spremlja in presoja doseganje različnih vidikov standarda kakovosti, se ga konkretizira ter usmerja zbiranje podatkov in dokazov o ravni dosežene kakovosti;
4. merilo kakovosti je vnaprej določena opisna ali številčna referenčna vrednost, glede na katero se presoja doseganje kakovosti po posameznem kazalniku kakovosti in predstavlja podlago za samoevalvacijsko presojo ter nadaljnje izboljšave delovanja vzgojno-izobraževalnega zavoda; 
5. krog kakovosti je proces zaporednih faz načrtovanja, izvajanja, preverjanja in ukrepanja, s katerim vzgojno-izobraževalni zavod načrtuje, spremlja, vrednoti in izboljšuje svoje delovanje. 

3. člen
(namen)

Namen ugotavljanja in zagotavljanja kakovosti s samoevalvacijo je spodbujanje trajnega strokovnega in profesionalnega razvoja, izboljševanje pogojev za učenje ter izvajanje vzgojno-izobraževalnega dela v skladu s cilji sistema vzgoje in izobraževanja, določenimi v zakonu, ki ureja organizacijo in financiranje vzgoje in izobraževanja. 

4. člen
(načela)
Ugotavljanje in zagotavljanje kakovosti s samoevalvacijo temelji na naslednjih načelih:
1. načelu strokovne avtonomije, po katerem vzgojno-izobraževalni zavod samostojno načrtuje, izvaja in vrednoti samoevalvacijo skladno s strokovnimi merili in cilji vzgojno-izobraževalnega dela;
2. načelu vključevanja deležnikov, po katerem se v proces samoevalvacije aktivno smiselno glede na vzgojno-izobraževalni program vključujejo zaposleni, otroci, učenci, dijaki, starši, svet zavoda, delodajalci in lokalna skupnost, kar prispeva k celovitosti ugotovitev in krepitvi kulture sodelovanja;
3. načelu s podatki podprtega odločanja, po katerem odločitve o kakovosti temeljijo na zbranih podatkih in strokovni presoji, kar omogoča zanesljivo vrednotenje in načrtovanje izboljšav;
4. načelu transparentnosti, po katerem so postopki, ugotovitve in načrti izboljšav pregledni in dostopni deležnikom v obsegu, ki zagotavlja razumevanje in zaupanje v procese zagotavljanja kakovosti;
5. načelu povezanosti z letnim in razvojnim načrtovanjem, po katerem je samoevalvacija sestavni del načrtovanja, spremljanja in razvoja vzgojno-izobraževalnega zavoda ter prispeva k strateškemu upravljanju kakovosti.


II. SAMOEVALVACIJA

5. člen
(potek samoevalvacije)


(1) V okviru samoevalvacije vzgojno-izobraževalni zavod:
1. načrtuje, kar pomeni, da izbere standarde in kazalnike kakovosti, določi merila in cilje izboljšav in dejavnosti za izboljšave; 
2. zbira in analizira podatke ter dokaze, povezane z izbranimi kazalniki in cilji;
3. izvaja dejavnosti izboljšav oziroma akcijski načrt izboljšav in spremlja njihovo izvajanje in evalvira njihovo uspešnost;
4. pripravi poročilo o samoevalvaciji. 

(2) Izvedba kroga kakovosti traja največ tri leta.

6. člen
(izvajanje samoevalvacije)

(1) Za izvajanje načrtnega, sistematičnega in trajnega ugotavljanja ter zagotavljanja kakovosti s samoevalvacijo v vzgojno-izobraževalnem zavodu je odgovoren ravnatelj v sodelovanju z organom, pristojnim za kakovost (v nadaljnjem besedilu: organ za kakovost). 

(2) Če poseben predpis na področju vzgoje in izobraževanja ne določa drugače, organ za kakovost imenuje ravnatelj. Mandat organa za kakovost traja štiri leta. Ista oseba je lahko imenovana za člana organa za kakovost večkrat. 


(3) Vzgojno-izobraževalni zavod izvaja samoevalvacijo skladno z letnim delovnim načrtom.

(4) Z letnim poročilom o samoevalvaciji se seznani učiteljski zbor, vzgojiteljski zbor, svet staršev, skupnost učencev in skupnost dijakov.  

(5) Svet zavoda sprejme letno poročilo o samoevalvaciji, ki je lahko del poročila o uresničitvi  letnega delovnega načrta ali samostojni dokument. 

III. PODROČJA, STANDARDI IN KAZALNIKI KAKOVOSTI

7. člen
(področja kakovosti) 

(1) Vzgojno-izobraževalni zavod izvaja samoevalvacijo najmanj na treh področjih kakovosti: 
1. dosežki otrok v razvoju in učenju ter dosežki učencev in dijakov;
2. varno in spodbudno učno okolje;
3. profesionalno učenje in delovanje strokovnih delavcev.

(2) Vzgojno-izobraževalni zavod lahko v letnem delovnem načrtu poleg področij iz prejšnjega odstavka določi  tudi dodatna področja kakovosti, na katerih izvaja samoevalvacijo. 

8. člen
(izbor standardov in kazalnikov kakovosti) 

(1) Vzgojno-izobraževalni zavod na vsakem področju kakovosti izbere najmanj en standard in najmanj en kazalnik kakovosti. Na področju dosežkov otrok v razvoju in učenju ter dosežkov učencev in dijakov, vzgojno-izobraževalni zavod, ki izvaja program za predšolske otroke ali prilagojeni program za predšolske otroke s posebnimi potrebami ali izobraževalni program predšolske glasbene vzgoje, izbere najmanj en standard med standardi iz 1., 2. ali 3. točke iz prvega odstavka I. poglavja Priloge. Vzgojno-izobraževalni zavod, ki izvaja izobraževalne ali prilagojene izobraževalne programe na področju osnovnošolskega ali srednješolskega izobraževanja, in vzgojno-izobraževalni zavod, ki izvaja posebne programe vzgoje in izobraževanja za otroke in mladostnike s posebnimi potrebami ali vzgojne programe, ter vzgojno-izobraževalni zavod, ki izvaja izobraževalne programe glasbena pripravnica, plesna pripravnica, glasba ali ples, pa izbere najmanj en standard med standardi iz 4., 5. ali 6. točke iz prvega odstavka I. poglavja Priloge.

(2) Minister lahko za izvedbo posameznega kroga kakovosti iz drugega odstavka 5. člena tega pravilnika najkasneje do 30. aprila predhodnega šolskega leta s sklepom določi en prednostni kazalnik oziroma merilo za samoevalvacijo za vzgojno-izobraževalne zavode.

IV. PODATKI IN POROČANJE
9. člen
(uporaba podatkov o dosežkih na zunanjih preverjanjih znanja)

(1) Vzgojno-izobraževalni zavodi pri izvajanju samoevalvacije, kjer je to mogoče, uporabljajo podatke o dosežkih na zunanjih preverjanjih in ocenjevanjih znanja (nacionalno preverjanje znanja, splošna matura, poklicna matura) v skladu z določbami zakonov, ki urejajo osnovnošolsko izobraževanje, gimnazijsko izobraževanje, poklicno in strokovno izobraževanje, maturo ter zakonodajo, ki ureja varstvo osebnih podatkov. 

(2) Podatki iz prejšnjega odstavka se v povezavi z drugimi podatki, zbranimi v procesu samoevalvacije, analizirajo in interpretirajo glede na vzgojno-izobraževalno delo zavoda.

10. člen
(letno poročilo o samoevalvaciji)

(1) Letno poročilo o samoevalvaciji  vključuje najmanj: 
1. izbrana področja, standarde in kazalnike na posameznem področju samoevalvacije,
2. cilj izboljšav in merila za posamezni kazalnik,
3. opis in realizacija izvedenih dejavnosti izboljšav,
4. poročilo o realizaciji drugih dejavnosti samoevalvacije,
5. ugotovitve spremljave posameznih dejavnosti izboljšav,
6. usmeritve za nadaljnje delovanje.

(2) Letno poročilo o samoevalvaciji na koncu obdobja kroga kakovosti poleg elementov iz prejšnjega odstavka vključuje tudi:
1. evalvacijo učinkovitosti izvedenih dejavnosti izboljšav, 
2. vrednotenje doseganja ciljev izboljšav in 
3. usmeritve za nadaljnje razvojno načrtovanje. 

(3) Podatke o izbranih standardih, kazalnikih in ciljih izboljšav iz letnega poročila o samoevalvaciji  vzgojno-izobraževalni zavod posreduje ministrstvu najkasneje do 31. 12. koledarskega leta za preteklo šolsko leto.


V. PREHODNI IN KONČNA DOLOČBA

11. člen
(prednostni kazalnik za šolsko leto 2027/2028)

Ne glede na drugi odstavek 8. člena tega pravilnika lahko minister prednostni kazalnik za šolsko leto 2027/2028 določi do 31. maja 2027.

12. člen
(prehodno obdobje)

Ne glede na določbo prvega odstavka 8. člena tega pravilnika lahko vzgojno-izobraževalni zavod v šolskih letih 2027/2028, 2028/2029 in 2029/2030 za izvajanje samoevalvacije izbere samo en standard. V tem primeru mora izvajati samoevalvacijo na področju dosežkov  otrok v razvoju in učenju ter dosežkov učencev in dijakov.

13. člen
(začetek veljavnosti in uporabe)

Ta pravilnik začne veljati petnajsti dan po objavi v Uradnem listu Republike Slovenije, uporabljati pa začne za šolsko leto 2027/2028.

